**Jautājumi un atbildes par grozījumiem Ministru kabineta 2009. gada 22. decembra noteikumos Nr. 1613 "Kārtība, kādā nepieciešamo palīdzību sniedz bērnam, kurš cietis no prettiesiskām darbībām”, kas stājās spēkā 2023. gada 1. aprīlī**

**J: Kā rīkoties, ja sociālais dienests iepriekšējā lēmumā par sociālās rehabilitācijas pakalpojuma piešķiršanu bērniem, kas cietuši no prettiesiskām darbībām (turpmāk – pakalpojums), ir piešķīris bērnam līdz 10 konsultācijām dzīvesvietā, bērns pakalpojumu līdz 31.03.2023. nav izmantojis 10 konsultāciju apjomā un nepieciešams piešķirt papildus 10 konsultācijas?**

A: Sociālais dienests, pamatojoties uz iepriekš iesniegtajiem (bērna vecāka, aizbildņa, utt. iesniegumu) un psihologa/sociālā darbinieka atzinumu, sagatavo jaunu lēmumu par papildus konsultāciju piešķiršanu, lēmuma pamatojuma daļā atsaucoties uz grozījumiem Ministru kabineta 2009. gada 22. decembra noteikumos Nr. 1613 "Kārtība, kādā nepieciešamo palīdzību sniedz bērnam, kurš cietis no prettiesiskām darbībām”, kas stājā spēkā 2023. gada 1. aprīlī. SOPĀ jauno lēmumu reģistrē zem iesnieguma, kas iepriekš iesniegts par pakalpojuma piešķiršanu.

**J: Kā rīkoties, ja pakalpojums tiek piešķirts no jauna? Ko rakstīt lēmumā?**

A: Sociālais dienests sagatavo lēmumu par pakalpojuma piešķiršanu, kur nolēmuma daļā norāda, ka piešķir līdz 20 konsultācijām dzīvesvietā.

Atbilstoši individuālajai situācijai bērns izmanto tik konsultācijas, cik ir nepieciešams. Var tik izmantotas visas 20 konsultācijas vai piemēram, 10, 12 vai 15.

**J: Kā piešķirt 3 psihologa konsultācijas gada laikā pēc pakalpojuma pabeigšanas?**

A: 3 psihologa konsultācijas bērns var izmantot tikai pēc pakalpojuma pabeigšanas. Tās piešķir, ja bērns ir saņēmis individuālās konsultācijas dzīvesvietā vai iestādē vai pakalpojuma kursu sociālās rehabilitācijas institūcijā. Trīs psihologa konsultācijas var izmantot tikai bērns vai bērns kopā ar ģimenes locekli vai personu, kas bērnu aprūpē. Šīs konsultācijas nevar saņemt ģimenes loceklis vai persona, kas bērnu aprūpē, bez bērna klātbūtnes, piedalīšanās konsultācijās.

Ja sociālais dienests izdod lēmumu par pakalpojuma piešķiršanu, tad, pamatojoties uz bērna vecāka, aizbildņa, u.tml. iesniegumu par 3 psihologa konsultāciju piešķiršanu un sociālā darbinieka/psihologa atzinumu, sociālais dienests sagatavo lēmumu, kurā norāda, ka piešķir 3 psihologa konsultācijas.

**J: Vai un kādas ir nepieciešamās izmaiņas līgumos ar pakalpojuma sniedzējiem?**

A: Ja sociālais dienests ar pakalpojuma sniedzēju ir noslēdzis “jumta” līgumu par pakalpojuma nodrošināšanu, tad sociālais dienests sagatavo un noslēdz vienošanos par grozījumiem līgumā, nosakot, ka bērniem, kas cietuši no prettiesiskām darbībām, pakalpojuma sniedzējs nodrošina līdz 20 individuālajām konsultācijām dzīvesvietā un 3 psihologa konsultācijas gada laikā pēc pakalpojuma pabeigšanas bērnam vai bērnam kopā ar ģimenes locekli vai personu, kas bērnu aprūpē.

Ja sociālais dienests papildus slēdz ar pakalpojuma sniedzēju vienošanos par konkrēto bērnu un ir pieņemts jauns lēmums par papildus 10 individuālo konsultāciju dzīvesvietā un 3 individuālo konsultāciju piešķiršanu gada laikā pēc pakalpojuma pabeigšanas, sociālais dienests ar pakalpojuma sniedzēju noslēdz jaunu vienošanos par pakalpojuma nodrošināšanu, atbilstoši lēmumā minētajam.